Toespraak oor die dag toe ek baie kwaad was – toortsie.com
Wat 'n interessante onderwerp stuur Google vir my: 'Toespraak oor die dag toe ek baie kwaad was.' Ek dink dit is 'n onderwerp waaroor elke persoon lekker kan skryf, want almal van ons raak een of ander tyd kwaad. Ons almal hanteer die kwaad net nie altyd dieselfde nie.
Ek gaan egter nie vir jou die toespraak skryf nie. Dalk maak dit jou nóg kwater! Wat ek gaan doen, is om jou te probeer help en lei om jou eie toespraak te skryf. Ek gaan vir jou vrae vra en jy kan dit antwoord. Skryf alles neer wat in jou gedagtes opkom na aanleiding van die vrae wat ek vra, selfs al dwaal jou gedagtes effens, want dit lei jou dalk tot 'n volgende punt. Wanneer jy klaar is, sif jy jou gedagtes, orden dit en skryf jou toespraak.
Wil jy 'n ernstige toespraak maak, of gaan jy dit dalk 'n ligter toespraak maak omdat die situasie eintlik lagwekkend is?
Is jy 'n persoon wat maklik kwaad word? Indien ja, hoekom word jy so maklik kwaad? Kry jy dit reg om jou emosies te beheer as jy so kwaad word? Wat doen jy om jou emosies te beheer? Hoe gee jy uiting aan jou emosies?
Indien jou antwoord op bogenoemde vraag 'nee' is en jy nie so maklik kwaad raak nie, wat doen jy om kwaadword te verhoed? Hoe hanteer jy jou emosies? Wat doen jy as jy wel die slag kwaad word?
Jou toespraak gaan oor 'n dag wat jy regtig kwaad was. Dink aan so 'n geleentheid. Wat het daardie dag gebeur? Gaan jy 'n ware storie skryf of gaan jy iets anders uitdink? Indien jy 'n regte storie wil skryf, sal ek jou aanraai om eers goed daaroor te dink of jy 'n storie wil vertel wat iemand in jou gehoor direk gaan raak. Of 'n storie waaroor jy baie sensitief is, dink mooi of jy nie jouself blootstel nie? Jy wil tog nie 'n skinderstorie of groter ontploffing met jou toespraak veroorsaak nie, of hoe?
Hoe gaan jy die storie vertel? Gaan dit jou weer van vooraf kwaad maak? As dit iets baie persoonliks is, wil ek jou aanraai om iets anders te kies.
Jou storie. Wat het daardie dag gebeur? Vertel die storie so goed as moontlik, maar moenie name noem indien dit nie regtig nodig is nie. Probeer ook om nie rassisties, seksisties of afbrekend op enige manier te wees nie.
Dink 'n bietjie: Hoekom het dit jou so kwaad gemaak? Is jy te ná gekom? Was dit onregverdig? Was dit onnodig? Het dit jou herinner aan 'n ander keer wat jy ook kwaad geword het? Is dit die eerste keer wat jy so iets oorkom?
Hoe het jy uiting gegee aan jou woede? Het jy net stilgebly, omgedraai en weggeloop? Of het jy 'n kabaal opgeskop? Het jy lelik gepraat, geskree? Gehuil?
Kon jy ná die tyd jou saak stel of was dit 'n verlore saak? Toe jy weer die feite oordink, het dit toe anders gelyk? Was dit dalk 'n misverstand? Of selfs dalk 'n grap? 'n Poets? Was jou kwaadwees geregverdig? Of onnodig?
Het die persoon vir jou om verskoning gevra ná die tyd? Of het jy dalk vir hom om verskoning gevra omdat jy oorreageer het?
Hoe voel jy nou oor die situasie? Skaam? Beter? Of lag jy selfs daaroor?
Dink jy jy sal weer so kwaad word of gaan jy in die toekoms probeer om jou emosies beter te beheer? Indien jy dit beter wil beheer, wat dink jy kan jy doen om dit reg te kry?